text: KIF-profil: Bjerringbro kommer med alt hvad de har
  09 marts 2014 kl. 13.32
  Kolding-profilen Lasse Andersson forventer en intens pokalfinale mod Bjerringbro-Silkeborg.
  Mændenes pokalfinale i håndbold bliver et intenst og spændende opgør søndag eftermiddag i Aarhus.
  Det mener KIF Kolding Københavns Lasse Andersson.
  - Det bliver en hård fight. Bjerringbro kommer formentlig med alt, hvad de har. De har været inde i en halvdårlig periode. Nu har de chancen for at rette op på sæsonen med en sejr her i pokalturneringen, siger han.
  KIF Kolding København vandt sin semifinale lørdag over HC Midtjylland med ni mål. Bjerringbro-Silkeborg spillede en væsentligt hårdere kamp mod GOG.
  Alligevel er kræfter ikke det store tema for Lasse Andersson. Han mener bare, at KIF Kolding skal spille med færrest mulige fejl.
  - Disciplin. Få fejl i angrebet. Vi skal spille hurtigt og flydende, som vi har vist, at vi kan, siger han.
  Pokalfinalen spilles i Aarhus klokken 16.
  